লিওঁ
লিওঁ (ফরাসি: Lyon; ফরাসি উচ্চারণ: [ljɔ̃] (শুনুন)) পশ্চিম ইউরোপের রাষ্ট্র ফ্রান্সের তৃতীয় বৃহত্তম নগরী। এটি ফ্রান্সের পূর্ব-মধ্যভাগে রোন ও সোন নদীর সঙ্গমস্থলে অবস্থিত। এটি ফ্রান্সের রাজধানী প্যারিস নগরী থেকে দক্ষিণ-পূর্বে ৪৭০ কিলোমিটার দূরত্বে, দক্ষিণ ফ্রান্সের ভূমধ্যসাগরীয় বন্দরনগরী মার্সেই থেকে উত্তরে ৩২০ কিলোমিটার দূরত্বে এবং মধ্য ফ্রান্সের সাঁতেতিয়েন নগরী থেকে পূর্বে ৫৫ কিলোমিটার দূরত্বে অবস্থিত। লিওঁ শহরের বাসিন্দাদের "লিওনে" (Lyonnais) ডাকা হয়।